text: Bededagsferien slutter: Sådan bliver hjemrejsetrafikken 
  28 april 2018 kl. 18.56
  Store Bededagsferien slutter i morgen, og mange bilister skal krydse landet. Særligt vejarbejde på Ny Lillebæltsbro vil give forlænget rejsetid. 
  
  Der forventes periodevis tæt trafik på disse strækninger
  - E45 Sønderjyske Motorvej- E45 Østjyske Motorvej- Fynske Motorvej- Vestmotorvejen- Rute 21 til og fra Sjællands Odde- Hillerødmotorvejens forlængelse
  Der er udsigt til tæt trafik og risiko for kødannelser, hvis du skal rejse tværs over landet i morgen.
  Vejdirektoratet forventer, at der vil være flest bilister på vejene mellem klokken 11.00 og 15.00.
  Ifølge Vejdirektoratet vil der være flest, der kører fra Jylland mod Sjælland, men hvis man rejser i retning mod Jylland, skal man også væbne sig med tålmodighed. 
  Akut vejarbejde på Ny Lillebæltsbro i retning mod Jylland medfører nemlig, at der kun er to farbare spor på broen.
  Det får betydning for hjemrejsetrafikken, hvor der søndag er udsigt til kødannelser ved broen og forlænget rejsetid på op til en time. 
  Skal du rejse fra Tyskland til Danmark, så er der også risiko for mindre kødannelser ved grænsen på grund af grænsekontrol.
  
  